**Др Дејан Мицковић, дипл. маш. инж. редовни професор**

Рођен је 27. марта 1955. године у Сарајеву. Основну школу је завршио у Београду, и то као носилац дипломе „Вук Стефановић Караџић“. Гимназију је са одличним успехом завршио у Београду 1973. године, као носилац дипломе „Михаило Петровић-Алас“. На Машински факултет у Београду се уписао школске 1973/74 и завршио га у октобру 1979.године са просечном оценом 9 (девет).

Јуна 1985. године завршио је Високу националну школу савремене технике (ENSTA - Ecole Nationale Supérieure de Techniques Avancées) у Паризу (Француска), на Групи за трансформацију материје. Тема завршног пројекта је била: Разлагање и сагоревање енергетских везива за чврста ракетна горива (Décomposition et Combustion des liants énergétiques pour propergols - Projet ENSTA No 148/1985). Новембра 1993. године нострификована му је диплома магистра техничких наука, профил војно машинство. Докторирао је на Машинском факултету у Београду 2000. године са темом „Моделирање унутрашње балистичког циклуса оруђа на бази двофазног струјања“.

Од јануара 1980. године до јуна 1994. године радио је у Сектору за класично наоружање Војнотехничког института у Београду, где је стекао звање вишег истраживача. Бавио се истраживањима и развојем средстава наоружања.

Од јуна 1994. године до 30. септембра 2020. године радио је на Машинском факултету у Београду. У звање редовног професора изабран је 2010. године. Од октобра 2017. године до октобра 2020. године био је шеф Катедре за системе наоружања.

Од 2000. До 2004. године био је потпредседник управног одбора Југословенског комитета за експлозивне материје (ЈКЕМ), удружења истраживача и инжењера који се баве истраживањем, развојем и образовањем из области експлозивних материја. Од априла 2004. Године био је председник управног одбора ЈКЕМ све до спонтаног престанка његових активности.

Од 2010. године је члан-оснивач међународног удружења балистичара (International Ballistic Society). Захваљујући објављеним радовима и учешћима на интернационалним симпозијумима балистике 2017. Године је добио звање Senior member.

Области његовог истраживачког рада су: унутрашња балистика, конструкција пројектила и бојевих глава, физика експлозивних процеса, балистика на циљу, механика балистичких система и мерења у наоружању. При томе се за потребе војске и одбрамбене индустрије бавио: пројектовањем барутних пуњења за стрељачко, противавионско, противтенковско, тенковско и артиљеријско наоружање; пројектовањем погона активно-реактивних пројектила и система пиропатрона специјалне намене; пројектовањем пројектила и бојевих глава разорног и пробојног дејства; пројектовањем противтрзајућих система и уређаја на устима цеви оруђа; експерименталном карактеризацијом сагоревања барута на високим притисцима и ефикасности пројектила и бојевих

глава.

За потребе Министарства просвете, науке и технолошког развоја радио је на 5 пројеката од 1998. до 2020. године. Као резултат свог истраживачког и пројектантског рада објавио је 4 монографије (2 на енглеском), 1 уџбеник, 15 радова у међународним часописима са SCI листе, 13 радова у домаћим часописима, 26 радова на међународним скуповима, 20 радова на домаћим скуповима, 3 техничка решења и 21 рад ограничене циркулације.

Био је ментор 2 докторске дисертације и 3 магистарска рада (на енглеском). Више од 15 година држи наставу на енглеском језику на магистарским и мастер студијама. Предавања по позиву имао је у Кини, Либији и Уједињеним арапским емиратима.

Од 2008. године је председник Одбора делатности високог образовања Синдиката образовања Србије (СОС) и представник СОС-a у Сталном Комитету Високог Образовања и Истраживања (HERSC – High Education and Research Standing Commitee) Интернационале Образовања (EI - Education International) са седиштем у Бриселу. Од 2016. године је потпредседник Синдиката образовања Србије.